Vintervejret raser derude. Derfor er det nok kun de mest inkarnerede vinterbadere, der hopper en tur i bølgen blå lige nu. Men så er det jo godt, at man kan forberede sig på sommerens badeture i temperaturer, der minder mere om middelhavet på Mallorca end Vesterhavet ved Vorupør. I Thyhallens Svømmecenter i Thisted har TrygFonden nemlig opstillet et livreddertårn, så de besøgende i svømmehallen får en mulighed for at lære alt det livreddende udstyr at kende. Tårnet er fyldt med redningskranse, rescue boards, bjærgedukker, redningsveste og -torpedoer, som skal inspirere til at prøve kræfter med livredning. Søskendeparret Lucca og Samuel Justesen var nogle af dem, der i dag lagde vejen forbi Thyhallen for at prøve kræfter med det nye udstyr. TV MIDTVEST fangede Lucca, da hun padlede rundt på et bræt og øvede forskellige livredningsøvelser. - Jeg har aldrig prøvet sådan et bræt før, men det er sjovt og lærerigt. Jeg har for eksempel lært at padle på to forskellige måder, siger Lucca Justesen. - Det er sjovt at lege på sådan et bræt, og man lærer også noget af det. Man lærer for eksempel at stå på at bræt, når man er ude ved havet, siger Samuel Justesen. Fra svømmehal til strand I Thyhallen fredag var der en livredder til stede fra Trygfonden, som delte ud af gode råd til de besøgende i svømmehallen. - Pointen er jo, at vi gerne vil gøre opmærksom på, at man kan bruge livreddertårnet - også når man er ude i sommerlandet for at bade,  siger livredder Jacob Holm fra TrygFonden. - Samtidig skal tårnene gøre, at folk kan lære livredning i trygge rammer, så man også kan bruge livredning ude på strandene, uddyber han. Udover tårnet i Thyhallens Svømmecenter findes TrygFondens livreddertårne allerede i Ikast, Herning og Thyborøn, og i starten af 2022 kommer der også et tårn op i Skive Badeland.

Referat:
Thyhallen i Thisted har fået opstillet et livreddertårn, hvor de besøgende i svømmehallen kan prøve kræfter med det livreddende udstyr.